Darren Fletcher

**Darren Fletcher** (sündinud 1. veebruaril 1984 Dalkeithis Midlothianis) Šotimaa jalgpallur, kes mängib poolkaitsjana Inglismaa esiliiga klubis Stoke City.

## Klubikarjäär

Aastatel 1995–2015 mängis Fletcher Manchester Unitedis (ManU).

2001./02. aastal mängis ManU UEFA Meistrite liigas. Veerandfinaalis alistati Deportivo de La Coruña võõrsil 2:0 ja kodus 3:2, kuid poolfinaalis langeti välja Leverkuseni Bayeri vastu (kodus 2:2, võõrsil 1:1). Inglismaa karikavõistlustel kaotas ManU 2001. aasta lõpus juba 3. ringis Londoni Arsenalile 0:4.

2002. aastal jäi Manchester United Premier League'is Londoni Arsenali ja FC Liverpooli järel kolmandaks. Siiski pääses sellegagi Meistrite Liigasse. Seal jõudis ta ainsa Inglise klubina veerandfinaali, kus langes välja kaotusega Madridi Realile (võõrsil 1:3, kodus 4:3). Karikavõistlustel alistas ManU veerandfinaalis FC Chelsea 1:0 ja poolfinaalis Blackburn Roversi (kodus 1:1 ja võõrsil 3:1), aga kaotas finaalis 2003. aasta alguses FC Liverpoolile 0:2.

2003. aastal tuli ManU Inglismaa meistriks Arsenali ja Newcastle Unitedi ees ning pääses järgmiseks aastaks Meistrite Liigasse. Seal kaotas ManU 16 parema hulgas FC Portole (võõrsil 1:2, kodus 1:1). Porto tuligi Euroopa meistriks. Sama kaugele jõudis ManU Inglismaa karikavõistlustel (kaotas võõrsil 0:2 West Bromwich Albionile).

2004. aastal tuli ManU Inglismaa meistrivõistlustel Arsenali ja Chelsea järel kolmandaks, aga pääses siiski Meistrite Liigasse. Seal jõudis ManU 16 hulka, kus kaotas AC Milanile nii kodus kui ka võõrsil 0:1. Inglismaa karikavõistlustel jõudis ManU seekord poolfinaali: veerandfinaalis alistas Arsenali kodus 1:0, kuid poolfinaalis kaotas Chelseale (võõrsil 0:0, kodus 1:2).

2005. aastal tuli ManU Inglismaa meistrivõistlustel Chelsea ja ManU järel kolmandaks ning pääses Meistrite Liigasse, aga alagrupiturniiril jäi ManU viimaseks ja langes välja. Inglismaa karikavõistlustel kohtus ManU 16 parema hulgas nagu üle-eelmiselgi aastal West Bromwichiga, kuid seekord võitis 3:1 ManU, sama tulemusega alistas ta ka veerandfinaalis Birmingham City. Poolfinaalis alistas ManU Blackburn Roversi (võõrsil 1:1, kodus 2:1) ja finaalis Wigan Athletici 4:0.

2006. aastal tuli ManU Inglismaa meistrivõistlustel Chelsea järel ja Liverpooli ees teiseks ning jätkas Meistrite Liigas. Seal võitis ManU alagrupi. Edasisel olümpiasüsteem]]is peetud turniiril alistas ManU Lille'i (1:0 ja 1:0), AS Roma (võõrsil 1:2 ja kodus 7:1), aga kaotas poolfinaalis AC Milanile (kodus 3:2, võõrsil 0:3). Seevastu Inglismaa karikavõistlustel kaotas ManU juba 16 hulgas Southend Unitedile võõrsil 0:1.

2007. aastal tuli ManU Inglismaa meistriks Chelsea ja Liverpooli ees. ManU võitis Meistrite Liigas alagrupi ning edasi Lyoni Olympique'i, AS Roma ja FC Barcelona. Finaalis alistas ManU penaltiseerias Chelsea. Seevastu Inglismaa karikavõistlustel kaotas ManU juba 3. ringis Coventry Cityle 0:2.

2008. aastal tuli ManU taas Inglismaa meistriks Chelsea ja Arsenali ees. Meistrite Liigas võitis ta alagrupi ning edasi Milano Internazionale, FC Porto ja Arsenali. Finaalis kaotas ta FC Barcelonale 0:2. Inglismaa karikavõistlustel jõuti seekord finaali Tottenham Hotspuri vastu, kus väravaid ei löödud. Penaltiseerias võitis ManU 4:1.

2009. aastal tuli ManU taas Inglismaa meistriks Liverpooli ja Chelsea ees. Meistrite Liigas võitis ManU alagrupi ning edasi AC Milani (võõrsil 3:2, kodus 4:0), kuid veerandfinaalis kaotas Müncheni Bayernile (võõrsil 1:2, kodus 3:2). Bayern võitiski sarja. Inglismaa karikavõistlustel kaitses ManU tiitlit, alistades veerandfinaalis Tootenham Hotspuri 2:0, poolfinaalis Manchester City (võõrsil 1:2, kodus 3:1) ja finaalis Aston Villa 2:1.

2010. aastal tuli ManU Inglismaa meistrivõistlustel Chelsea järel ja Arsenali ees teiseks.

## Koondisekarjäär

Šotimaa noortekoondistes hakkas Fletcher mängima 2002. aastal. Sel ja järgmisel aastal mängis ta U20 koondises 2 mängu (ja lõi 2 väravat), U21 koondises 4 mängu ja B-koondises 1 mängu.

Šoti põhikoondises hakkas ta mängima 2003. Juba teises koondisemängus lõi ta värava: kodus Leedu jalgpallikoondise vastu 11. oktoobril 2003 2004. aasta EM-valikmängus. See jäigi mängu ainsaks väravaks. Veel skooris ta 30. mail 2004 kodus sõprusmängus Trinidadi ja Tobago jalgpallikoondise vastu (lõppes 4:1), 12. oktoobril 2005 2006. aasta MM-valikmängus võõrsil Sloveenia jalgpallikoondise vastu (lõppes 3:0) ja 2. septembril 2006 2008. aasta EM-valikmängus kodus Fääri saarte jalgpallikoondise vastu (lõppes 6:0). Kõigis neis mängudes lõi ta avavärava.

26. mail 2004 sai Fletcher Šoti koondise kapteniks. Ta oli siis 20 aastat ja 114 päeva vana. See mäng toimus Eesti jalgpallikoondise vastu Tallinnas ja Šotimaa võitis selle 1:0. Niimoodi sai ta Šoti jalgpallikoondise kõige nooremaks kapteniks pärast 1886. aastat, mil Šotimaa kapten kohtumises Iirimaa jalgpallikoondisega oli 17 aasta ja 92 päeva vanune John Lambie. Treener Alex McLeishi ajal oli Fletcher abikapten, kes täitis kapteni kohuseid siis, kui Barry Fergusoni platsil polnud, aga 2009. aasta novembris pärast Fergusoni koondisekarjääri lõppemist sai Fletcher põhikapteniks.

## Eraelu

Fletcher on abielus inglase Hayley Grace'iga. Neil on 2007. aastal sündinud kaksikud pojad.

## Saavutused
;Manchester United
*Premier League: 2006–07, 2007–08, 2008–09, 2010–11, 2012–13
*FA Cup: 2003–04
*Football League Cup: 2009–10
*FA Community Shield: 2003, 2007, 2008, 2010
*UEFA Meistrite Liiga: 2007–08
*Klubide maailmameistrivõistlused: 2008

## Välislingid